Document ID: 32005D0753

ΑΠΌΦΑΣΗ ΤΗΣ ΕΠΙΤΡΟΠΉΣ
της 24ης Οκτωβρίου 2005
για την τροποποίηση του παραρτήματος II της απόφασης 79/542/ΕΟΚ του Συμβουλίου σχετικά με τις εισαγωγές νωπού κρέατος από τη Βραζιλία
[κοινοποιηθείσα υπό τον αριθμό Ε(2005) 4168]
(Κείμενο που παρουσιάζει ενδιαφέρον για τον ΕΟΧ)
(2005/753/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως το άρθρο 8 παράγραφοι 1 και 4,
Εκτιμώντας τα ακόλουθα:
(1)
Το μέρος 1 του παραρτήματος ΙΙ της απόφασης 79/542/ΕΟΚ του Συμβουλίου, της 21ης Δεκεμβρίου 1979, για την κατάρτιση πίνακα τρίτων χωρών ή περιοχών τρίτων χωρών, καθώς και για τον καθορισμό όρων όσον αφορά την υγεία των ζώων, τη δημόσια υγεία και την κτηνιατρική πιστοποίηση για την εισαγωγή στην Κοινότητα ορισμένων ζώντων ζώων και του νωπού κρέατος αυτών (2), περιέχει κατάλογο τρίτων χωρών και περιοχών τρίτων χωρών από τις οποίες επιτρέπεται η εισαγωγή ορισμένων ζώντων ζώων και του νωπού κρέατός τους από τα κράτη μέλη.
(2)
Σύμφωνα με την απόφαση αυτή, από ένα μέρος της επικράτειας της Βραζιλίας επιτρέπονται οι εισαγωγές στην Κοινότητα σιτεμένου βοείου κρέατος χωρίς οστά εφόσον έχει πραγματοποιηθεί εμβολιασμός κατά του αφθώδους πυρετού.
(3)
Ωστόσο, οι κτηνιατρικές αρχές της Βραζιλίας επιβεβαίωσαν ένα κρούσμα αφθώδους πυρετού, και το Διεθνές Γραφείο Επιζωοτιών γνωστοποίησε, στις 10 Οκτωβρίου 2005, ότι εμφανίστηκε κρούσμα στη Βραζιλία, στην πολιτεία Mato Grosso do Sul κοντά στα σύνορα με την πολιτεία Paraná. Επιπλέον, υπάρχουν πολλές μετακινήσεις και επιδημιολογικοί δεσμοί μεταξύ αυτών των πολιτειών και της πολιτείας São Paulo. Επομένως, εφόσον δεν υπάρχουν λεπτομερείς πληροφορίες που θα επέτρεπαν να προσδιοριστούν με μεγαλύτερη ακρίβεια οι προσβληθείσες περιοχές ώστε να εξασφαλιστεί το υψηλό επίπεδο υγειονομικής κατάστασης της Κοινότητας όσον αφορά τον αφθώδη πυρετό, θεωρείται ενδεδειγμένο να ανασταλούν οι εισαγωγές βοείου κρέατος από τις εν λόγω πολιτείες.
(4)
Η πρώτη κοινοποίηση στις κτηνιατρικές αρχές της Βραζιλίας έγινε στις 30 Σεπτεμβρίου 2005. Συνεπώς, οι αποστολές με πιστοποίηση για σιτεμένο βόειο κρέας χωρίς οστά από βοοειδή που εσφάγησαν πριν από την ημερομηνία αυτή πρέπει να γίνουν δεκτές, ενώ όλες οι αποστολές τέτοιου κρέατος βοοειδών από αυτές τις τρεις πολιτείες, τα οποία εσφάγησαν κατά ή μετά την ημερομηνία αυτή, πρέπει να ανασταλούν.
(5)
Το μέρος 1 του παραρτήματος II της απόφασης 79/542/ΕΟΚ πρέπει να τροποποιηθεί ανάλογα.
(6)
Η παρούσα απόφαση θα αναθεωρηθεί βάσει των πληροφοριών που θα ληφθούν από τη Βραζιλία.
(7)
Τα μέτρα που ορίζονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το μέρος 1 του παραρτήματος II της απόφασης 79/542/ΕΟΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 24 Οκτωβρίου 2005.

Labels: 17
0
3
6
18